**Bygningskultur Foreningen i Lyngby-Taarbæk**

Til Det Grønne Område 24. oktober 2018

**Illusorisk høring???**

Lokalplanforslag for H.C.Ørsted Gymnasium og Ny boligbebyggelse i Trongårdens Byområde er i øjeblikket i offentlig høring.

Formålet med en høring burde vel være, at borgerne gives mulighed for at få indflydelse på en given lokalplan.

De to lokalplanforslag er baseret på meget detaljerede skitseprojekter, udarbejdet af bygherrerne, og lokalplanernes bestemmelser ligger tæt op ad de gennemarbejdede skitseprojekter. Tilmed er man allerede her i høringsfasen i fuld gang med byggemodningen af arealerne. Det siger sig selv, at det vil det kunne være meget omkostningsfuldt at ændre væsentligt på lokalplanforslagene på baggrund af indkomne forslag. En offentlig høring kan derfor forekomme illusorisk og spild af tid og penge.

Bygningskultur Foreningen i Lyngby-Taarbæk har i sit høringssvar peget på den meget store støjbelastning, som de nye byggerier vil være udsat for. På baggrund af de fremlagte støj-beregninger finder vi det meget betænkeligt, at arealerne så tæt på Helsingørmotorvejen – 50 m fra vejmidten (28 m fra kørebanerne) - udnyttes så intensivt, så man er nødt til at opføre 8 m høje støjskærme mod vest og opføre et støjskærmende gymnasium med vestvendte facader, der vil blive uden oplukkelige vinduer. Det fremgår af støjberegningerne, at de sydvest-vendte såkaldte ”læringsterrasser” vil få en støjbelastning, der ligger 8 dB over den anbefalede maximumgrænse på 58 dB, dvs. næsten en fordobling af det, der opfattes som den højst tilladelige støj.

Man siger, at man vil tilstræbe at komme ned på det maximale støjniveau, men det er vanskeligt at forestille sig hvordan. Selv ved opfyldelse af max-normerne, vil terrasserne nærmest være uanvendelige. Støjdæmpningen bliver yderligere vanskelig, hvis WHO’s nyligt offentliggjorte anbefalinger om at nedsætte max-normerne til 53 dB bliver en realitet.

Også for en række boliger øst for gymnasiet på Trongårdens jorde, vil støjen fra motorvejen være uacceptabel, og det anføres i lokalplanmaterialet, at en yderligere forhøjelse af støjskærmene ikke vil kunne reducere støjen væsentligt.

Men lokalplanerne *er ikke* vedtaget endnu, og kommenen *kan* stadig nå at ændre i planerne, så det i lidt højere omfang kan tilgodese støjproblemerne

Foreningen håber derfor, at reviderede lokalplanforslag kan placere byggeriet af såvel gymnasium som boliger i en afstand til Helsingørmotorvejen, der gør det muligt at opfylde WHO’s anbefalinger til maximal støjbelastning. Støjbelastningen fra motorvejene er et stort - og stadig stigende - problem. Også Lyngby-Taarbæk kommune bør gøre noget ved problemerne, specielt i den planlægning, hvor det ikke er for sent.

Bente Kjøller, Formand